Boekresensie mis die kernpunt | Netwerk24
Deur Nicolaas Strydom, Bloemfontein 17 November 2019 00:15
Nicolaas Strydom, Bloemfontein, skryf: Eerder as 'n resensie van Jaco Kirsten se boek Nadraai, waarmee hy tjop-tjop klaarspeel, is Jean Meiring se "Bosoorlog hier net 'n sentrale skarnier" wat verlede week op die boekeblaaie verskyn het, 'n refleksie van die skamele stand van Afrikaanse resensiekunde.
Eerder as wat Meiring 'n waardegerigte oordeel in kontekstuele verband (buiten as om te wys hy het al wyer gelees) bied, verval hy in 'n diskoers wat om eie voorkeure en afkere skarnier, terwyl hy die kernpunt van die boek (wat ek pas neergesit het) mis – naamlik as wrange kommentaar op Suid-Afrika nou en toe.
Slegs een van die baie relevante temas is die worstelstryd of die land die moeite werd is. Asook die ontvlugting wat in ete en drinke (in hole en by vyfster-restaurante) en in die materiële en estetiese gesoek word.
'n Geldige waarneming sou kon wees dat die boek tussen genres val, maar ook dit is ontoevallig.
'n Mens sou lank kon uitbrei. Die slotsom is dat Kirsten se boek, hoewel nie perfek nie, sekerlik bestaansreg het en veel meer bied as wat die resensent lesers probeer wysmaak.